**ОБРАЗЛОЖЕЊЕ**

**1. Уставни основ за доношење Закона**

Уставни основ за доношење Закона о потврђивању Споразума између Владе Републике Србије и Владе Републике Казахстан о сарадњи у области одбране, који је потписан у Београду, 19. новембра 2024. године, садржан је у члану 99. став 1. тачка 4. Устава Републике Србије, којим је прописано да Народна скупштина потврђује међународне уговоре кад је законом предвиђена обавеза њиховог потврђивања.

**2. Разлози за потврђивање Споразума**

Закључком Владе 05 Број: 018-5004/2024-1 од 13. јуна 2024. године, прихваћен је Извештај о реализованим преговорима о усаглашавању Споразума између Владе Републике Србије и Владе Републике Казахстан о сарадњи у области одбране, прихваћен усаглашени текст предметног споразума, те овлашћен Братислав Гашић, министар одбране, да у име Владе, потпише наведени споразум. Такође, даном доношења овог закључка, стављен је ван снаге Закључак Владе 05 Број: 018-11728/2021 од 23. децембра 2021. године.

Споразум између Владе Републике Србије и Владе Републике Казахстан о сарадњи у области одбране, потписан је у Београду, 19. новембра 2024. године.

Споразумом између Владе Републике Србије и Владе Републике Казахстан о сарадњи у области одбране, чије се потврђивање предлаже овим законом, опредељује се као његов основни циљ успостављање и развијање сарадње између влада Републике Србије и Републике Казахстан у области одбране, на основу начела једнакости и реципроцитета и у складу са националним законодавством њихових држава. Наведеним се потврђује намера две државе, да у духу партнерства и сарадње, развијају пријатељске односе у области одбране, а ради даљег јачања узајамног поштовања, поверења и разумевања.

Предложеним законом, односно закљученим споразумом, проширује се правни оквир успостављен Споразумом између Владе Републике Србије и Владе Републике Казахстан о војнотехничкој сарадњи, који је потписан у Београду, 29. новембра 2023. године („Службени гласник РС – Међународни уговори”, број 7/24), те се омогућава сарадња у области одбране између уговорних страна или њихових надлежних органа, и то у следећим таксативно наведеним областима: политике одбране и безбедности, војног образовања, обуке војног особља, логистике, војне медицине, консултација о питањима која се односе на операције подршке миру, као и у осталим областима ове сарадње о којима се заједно договоре.

Споразум између Владе Републике Србије и Владе Републике Казахстан о сарадњи у области одбране, ће се спроводити сарадњом између уговорних страна или њихових надлежних органа кроз следеће облике сарадње: званичним посетама њихових представника, радним састанцима њихових делегација, разменом искустава и консултацијама, учешћем у пројектима обуке, на стажирањима и курсевима за професионално усавршавање, учешћем на конференцијама и семинарима, разменом документације и научних радова, извођењем војних вежби, програмима обуке и образовања, учешћем на сајмовима наоружања и војне опреме, војним културним и спортским активностима, као и путем осталих облика сарадње о којима се заједно договоре. Овај споразум садржи и одредбе о размени података, трошковима, правним питањима која се односе на дисциплинску одговорност и накнаду штете нанете имовини војног или цивилног особља једне од уговорних страна, здравственој заштити и усклађености са другим међународним споразумима. Такође, предвиђен је и начин решавања спорова, измене, као и ступање овог споразума на снагу, његово трајање и отказивање.

**3. Процена потребних финансијских средстава за спровођење Закона**

За реализацију овог закона у 2025. години, нису потребна финансијска средства.

Потребна финансијска средства за реализацију овог закона у наредним годинама, зависе од степена и начина његове реализације и иста ће бити планирана у оквиру лимита које Министарство финансија утврди за раздео Министарства одбране.

**4. Разлози за доношење Закона по хитном поступку**

Разлози за доношење овог закона по хитном поступку, сагласно одредби члана 167. пословника Народне скупштине („Службени гласник РС”, број 20/12), садржани су у потреби испуњавања раније преузетих међународних обавеза, које се посебно огледају у развоју даље сарадње са Републиком Казахстан у свим сферама из области одбране од обостраног интереса.